Jean-Marc Gounon je upokojeni francoski dirkač Formule 1. Prvi večji uspeh je dosegel v sezoni 1989, ko je osvojil prvenstvo Francoske Formule 3. Nato se je preselil v prvenstvo Formule 3000, kjer je v sezoni 1990 osvojil deveto mesto v prvenstvu, v sezoni 1991 z eno zmago šesto mesto v prvenstvu, dosežek ki ga je ponovil še v naslednji sezoni 1992. Nato je dobil priložnost v Formuli 1 na zadnjih dveh dirkah sezone 1993 za Veliko nagrado Japonske in Avstralije, toda na obeh je z dirkalnikom Minardi 193 odstopil. V naslednji sezoni 1994 je dobil priložnost na sedmih dirkah in ob treh odstopih je dosegel kot najboljši rezultat kariere deveto mesto na domači dirki za Veliko nagrado Francije, kar je hkrati tudi izenačen najboljši rezultat moštva Simtek.